CELEX: 
Language: da
Date: 2022-04-25 00:00:00
Title: KOMMISSIONENS DELEGEREDE FORORDNING (EU) / om ændring af Europa-Parlamentets og Rådets forordning (EU) 2019/787 for så vidt angår definitionen af og kravene til landbrugsethanol

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Definitionen af og kravene for landbrugsethanol blev ikke ændret væsentligt i forbindelse med revisionen af forordning (EF) nr. 110/2008, og definitionen og kravene i den gældende forordning (EU) 2019/787 om spiritus er forældede ud fra et teknisk/videnskabeligt synspunkt og svarer ikke længere til de tekniske parametre, der i øjeblikket anvendes af EU-producenter og de fleste analyselaboratorier.
            
            
               Artikel 5 i forordning (EU) 2019/787 om definition af og krav til landbrugsethanol bør derfor ændres for at bringe disse tekniske parametre i overensstemmelse med dem, der i øjeblikket anvendes af industrien.
            
            
               2.HØRINGER FORUD FOR RETSAKTENS VEDTAGELSE
            
            
               Repræsentanter for industrien har påpeget over for Kommissionen, at den eksisterende definition af og kravene til landbrugsethanol ikke længere er i overensstemmelse med de tekniske parametre, der i øjeblikket anvendes i produktionen.
            
            
               Der er gennemført høringer med deltagelse af eksperter fra alle 27 medlemsstater som forberedelse til eller på mødet i ekspertgruppen for Den Fælles Markedsordning for Landbrugsprodukter — Spiritus, der blev afholdt (virtuelt) den 28. april, den 29. juni, den 12. oktober og den 30. november 2021. Denne høringsproces mundede ud i en bred konsensus om udkastet til delegeret forordning.
            
            
               Der blev også konstateret konsensus under den generelle offentlige høring, der blev gennemført gennem offentliggørelsen af udkastet til delegeret forordning på portalen for bedre regulering fra den 21. februar til den 21. marts 2022, og hvortil der indkom to bemærkninger. I disse bemærkninger gives der hovedsagelig udtryk for betænkeligheder med hensyn til den foreslåede tærskelværdi for furfural, og det foreslås, at andre gældende parametre opretholdes. Disse bemærkninger førte imidlertid ikke til en ændring af de foreslåede tærskelværdier, eftersom disse tærskler er baseret på en videnskabelig udtalelse fra EFSA og bekræftes af industriens viden og erfaring. 
            
            
               WTO-partnerne er blevet underrettet.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for den delegerede retsakt er artikel 8, stk. 1, i forordning (EU) 2019/787, og den delegerede retsakt vedrører kun én bestemmelse, som Kommissionen har fået beføjelse til at ændre i medfør af nævnte stykke. Den bør vedtages efter proceduren i artikel 46, stk. 8, i forordning (EU) 2019/787.
            
            
               Den delegerede retsakt er strengt begrænset til at opfylde påviste behov, der er opstået som følge af teknologiske fremskridt, jf. artikel 8, stk. 1, andet afsnit, i forordning (EU) 2019/787.
            
            
               Artikel 1: Denne artikel indeholder bestemmelser om ændring af artikel 5 i forordning (EU) 2019/787, som indeholder definitionen af og kravene til landbrugsethanol.
            
            
               Artikel 2: I denne artikel fastsættes det, at ændringen i artikel 1 skal træde i kraft.
            
            
               KOMMISSIONENS DELEGEREDE FORORDNING (EU) …/…
            
            
               af 25.4.2022
            
            
               om ændring af Europa-Parlamentets og Rådets forordning (EU) 2019/787 for så vidt angår definitionen af og kravene til landbrugsethanol
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
         
         
            
               under henvisning til Europa-Parlamentets og Rådets forordning (EU) 2019/787 af 17. april 2019 om definition, beskrivelse, præsentation og mærkning af spiritus, brugen af betegnelser for spiritus i præsentation og mærkning af andre fødevarer, beskyttelse af geografiske betegnelser for spiritus, brugen af landbrugsethanol og landbrugsdestillater i alkoholholdige drikkevarer samt om ophævelse af forordning (EF) nr. 110/2008
                  1
               , særlig artikel 8, stk. 1, og
            
            
               ud fra følgende betragtninger:
            
            
               (1)I artikel 5 i forordning (EU) 2019/787 fastsættes definitionen af og kravene til landbrugsethanol, som industrien også betegner som ethanol fremstillet af landbrugsprodukter, neutral alkohol eller rektificeret alkohol. Denne tekniske definition og disse krav er blevet overført uden væsentlige ændringer i forhold til dem, der er fastsat i punkt 1) i bilag I til Europa-Parlamentets og Rådets forordning (EF) nr. 110/2008 
                  2
               .
            
            
               (2)Definitionen af og kravene til landbrugsethanol i artikel 5 i forordning (EU) 2019/787 er imidlertid delvis forældet ud fra et teknisk og videnskabeligt synspunkt. Navnlig bør maksimumsindholdet af visse reststoffer bringes i overensstemmelse med de tekniske parametre, der i øjeblikket anvendes af industrien og de fleste analyselaboratorier. I lyset af de teknologiske fremskridt på dette område er behovet for en ændring af denne definition og af disse krav således berettiget.
            
            
               (3)Henvisningerne til "samlet syreindhold", "flygtige kvælstofbaser" og "tørstofindhold" i artikel 5, litra d), nr. i), vi) og vii), i forordning (EU) 2019/787 er ikke længere relevante, da de normalt ikke anvendes som procestekniske parametre, fordi forekomsten af sådanne reststoffer i alkohol med et alkoholindhold udtrykt i volumen på 96 % er ubetydelig og sandsynligvis ikke findes i landbrugsethanol.
            
            
               (4)Hvad angår "estere", "aldehyder" og "højere alkoholer", er maksimumsværdierne i artikel 5, litra d), nr. ii), iii) og iv), i forordning (EU) 2019/787 ikke tilstrækkeligt specifikke og kræver i øjeblikket vådkemiske analysemetoder, som ikke er defineret i EU-retten. En mere præcis definition af de stoffer, for hvilke grænseværdierne for reststoffer gælder, vil forbedre resultaterne af de analyser, der skal foretages af landbrugsethanol ved hjælp af metoder såsom gaskromatografi og vil være til gavn for analysepersonalet, da mange af de ældre analyseteknikker kræver anvendelse af farlige kemikalier.
            
            
               (5)Navnlig bør estere begrænses til "ethylacetat". Selv om der kan dannes mange estere i gæringsprocessen, er ethylacetat den, der findes i den højeste koncentration, mens andre estere, der potentielt er til stede i landbrugsethanol, sandsynligvis ikke lader sig påvise ved hjælp af standardiserede analyseteknikker og i ubetydelig grad bidrager til den samlede mængde estere. Målingen af ethylacetat bør baseres på referencemetoden i Kommissionens forordning (EF) nr. 2870/2000
                  3
               , da det er en veletableret metode, som i øjeblikket anvendes til analyse af en række former for spiritus.
            
            
               (6)På samme måde er den vigtigste aldehyd, der bidrager til det samlede indhold af aldehyder, "acetaldehyd". Derfor bør kun acetaldehyd anvendes som parameter ved denne bestemmelse. Da acetaldehyd er i ligevægt med 1,1-diethoxyethan, dvs. at begge molekyler er til stede og kan omdannes til hinanden på grund af de kemisk-fysiske forhold, er det også nødvendigt at tælle den fraktion af acetaldehyd, som indgår i acetalet. Målingen af acetaldehyd bør baseres på referencemetoden i forordning (EF) nr. 2870/2000, da det er en veletableret metode, som i øjeblikket anvendes til analyse af en række former for spiritus.
            
            
               (7)Efter gæringen er højere alkoholer til stede i betydelige mængder. Der er dog kun en lille mængde højere alkoholer til stede i landbrugsethanol, da højere alkoholer let kan destilleres på grund af de højere kogepunkter. Målingen af højere alkoholer bør baseres på referencemetoden i forordning (EF) nr. 2870/2000, da det er en veletableret metode, som i øjeblikket anvendes til analyse af en række former for spiritus.
            
            
               (8)Hvad angår "furfural", henviser det nuværende krav om, at det ikke må være påviseligt, til en vådkemisk analysemetode, som ikke længere anvendes i de fleste medlemsstater, hvilket forhindrer ensartede og veldefinerede analysemetoder og -resultater. Da der i øjeblikket ikke findes nogen veldefineret referencemetode for analyse af furfural i landbrugsethanol, er det hensigtsmæssigt at fastsætte en tærskelværdi, der kan påvises ved hjælp af de forskellige metoder, der i øjeblikket anvendes i de fleste laboratorier i medlemsstaterne, og som er blevet mere præcise, siden dette krav oprindeligt blev indført. Målingen af furfural bør baseres på den væskekromatografimetode for forbindelser fra træ, der er fastsat i forordning (EF) nr. 2870/2000.
            
            
               (9)For fuldstændighedens skyld og i overensstemmelse med definitionen af landbrugsdestillat i artikel 4, nr. 7), i forordning (EU) 2019/787 bør det desuden foreskrives, at landbrugsethanol er resultatet af destillation efter alkoholgæring af landbrugsvarer.
            
            
               (10)Forordning (EU) 2019/787 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               Artikel 5 i forordning (EU) 2019/787 affattes således:
            
            
               "Artikel 5
            
            
               Definition af og krav til landbrugsethanol
            
            
               I denne forordning forstås ved landbrugsethanol en væske, der opfylder følgende krav:
            
            
               (a)den er fremstillet ved alkoholgæring efterfulgt af destillation udelukkende af de landbrugsvarer, der er anført i traktatens bilag I
            
            
               (b)den har ingen anden påviselig smag end smagen af de råvarer, der er anvendt ved dens fremstilling
            
         
         
            
               (c)dens minimumsalkoholindhold udtrykt i volumen er 96,0 %
            
            
               (d)dens maksimumsindhold af reststoffer overstiger ikke følgende:
            
            
               i)
                     ethylacetat: 1,3 gram pr. hl alkohol (100 % vol.)
            
            
               ii)
                     acetaldehyd (summen af ethanal og 1,1-diethoxyethan): 0,5 gram pr. hl alkohol (100 % vol.)
            
            
               iii)
                     højere alkoholer (summen af: propan-1-ol, butan-1-ol, butan-2-ol, 2-methylpropan-1-ol, 2-methylbutan-1-ol og 3-methylbutan-1-ol): 0,5 gram pr. hl alkohol (100 % vol.)
            
            
               iv)
                     methanol: 30 gram pr. hl alkohol (100 % vol.)
            
            
               v)
                     furfural 0,5 gram pr. hl alkohol (100 % vol.).".
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 25.4.2022.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 130 af 17.5.2019, s. 1.
               
               
                  
                     (2)
                  
                        Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (EUT L 39 af 13.2.2008, s. 16).
               
               
                  
                     (3)
                  
                        Kommissionens forordning (EF) nr. 2870/2000 af 19. december 2000 om EF-referenceanalysemetoder for spiritus (EUT L 333 af 29.12.2000, s. 20).